Title: ระเบียบการท่าเรือแห่งประเทศไทย ว่าด้วยการกำหนดขั้นตอนและระยะเวลาการปฏิบัติงานเพื่อประชาชนของท่าเรือแหลมฉบัง พ.ศ. 2542

ระเบียบการท่าเรือแห่งประเทศไทย
ว่าด้วยการกำหนดขั้นตอนและระยะเวลาการปฏิบัติงาน
เพื่อประชาชนของท่าเรือแหลมฉบัง
พ.ศ. ๒๕๔๒

เพื่อการปฏิบัติงานตามคำขอของประชาชนที่ไม่อาจดำเนินการให้แล้วเสร็จภายใน
๑ วันทำการ นับแต่เวลาที่ได้รับคำขอเป็นไปด้วยความสะดวก ประหยัด เพื่อประโยชน์ของรัฐและประชาชน
ตามระเบียบสำนักนายกรัฐมนตรี ว่าด้วยการปฏิบัติราชการเพื่อประชาชนของหน่วยงานของรัฐ
พ.ศ. ๒๕๓๒ ฉะนั้น อาศัยอำนาจตามความในมาตรา ๓๒ (๒)แห่งพระราชบัญญัติการท่าเรือแห่งประเทศไทย
พ.ศ. ๒๔๙๔ จึงให้วางระเบียบขึ้นไว้ดังนี้

ข้อ ๑ 
ระเบียบนี้เรียกว่า "ระเบียบการท่าเรือแห่งประเทศไทย ว่าด้วยการกำหนดขั้นตอนและระยะเวลาการปฏิบัติงานเพื่อประชาชน
ของท่าเรือแหลมฉบัง พ.ศ. ๒๕๔๒"

ข้อ ๒[๑] 
ให้ใช้ระเบียบนี้ตั้งแต่วันถัดจากวันประกาศเป็นต้นไป

ข้อ ๓ 
นับแต่วันใช้ระเบียบนี้ ให้ยกเลิกระเบียบการท่าเรือแห่งประเทศไทย ว่าด้วยการกำหนดขั้นตอนและระยะเวลาการปฏิบัติงานเพื่อประชาชนของท่าเรือพาณิชย์แหลมฉบัง
พ.ศ. ๒๕๓๖ รวมทั้งข้อบังคับ ระเบียบ คำสั่ง หรือประกาศอื่นใดที่ขัดหรือแย้งกับระเบียบนี้

ข้อ ๔ 
ในระเบียบนี้
"การปฏิบัติงานเพื่อประชาชน"
หมายถึง การดำเนินการให้บริการของหน่วยงานต่าง ๆ ของท่าเรือแหลมฉบังจนแล้วเสร็จ ตามคำขอที่ประชาชนยื่นตามข้อบังคับ ระเบียบ คำสั่ง
หรือประกาศ ของท่าเรือแหลมฉบัง การท่าเรือแห่งประเทศไทย เกี่ยวกับเรือหรือสินค้าหรือกิจการอื่นที่เกี่ยวข้อง
"ประชาชน" หมายถึง บุคคลธรรมดา นิติบุคคล
หรือคณะบุคคลที่กฎหมายรับรอง ซึ่งเป็นผู้ยื่นคำขอ

ข้อ ๕ 
ให้หน่วยงานต่าง ๆ ของท่าเรือแหลมฉบังอำนวยความสะดวก และเร่งรัดการปฏิบัติงานตามคำขอของประชาชนให้เสร็จเรียบร้อยโดยเร็ว

ข้อ ๖ 
งานที่ไม่สามารถดำเนินการตามคำขอให้แล้วเสร็จภายใน ๑ วันทำการ
นอกเหนือจากที่ได้กำหนดขั้นตอนและระยะเวลาดำเนินการไว้แล้ว มีดังนี้
๖.๑
การคืนเงินหรือหนังสือสัญญาค้ำประกันเพื่อใช้บริการเงินเชื่อ
๖.๒
การคืนเงินมัดจำค่าภาระให้แก่เจ้าของหรือตัวแทนเจ้าของเรือหรือเจ้าของสินค้า
๖.๓ การคืนเงินหรือสัญญาค้ำประกัน สัญญาซื้อขายหรือจัดจ้าง
๖.๔ การขอจดทะเบียนสำหรับผู้ประกอบกิจการส่งเสบียง
และของใช้ให้แก่เรือเดินทะเลต่างประเทศ
ให้หน่วยงานที่เกี่ยวข้องดำเนินการให้แล้วเสร็จภายในเวลาที่กำหนดตามขั้นตอนแนบท้ายระเบียบนี้

ข้อ ๗ 
ในกรณีที่พนักงานของหน่วยงานใดไม่ปฏิบัติตามระเบียบนี้ โดยไม่มีเหตุผลอันสมควร
ให้ถือว่าเป็นการกระทำผิดวินัย
ในกรณีที่พนักงานของหน่วยงานใดจงใจไม่ปฏิบัติตามระเบียบนี้
อันเป็นเหตุให้เกิดความเสียหายอย่างร้ายแรงต่อท่าเรือแหลมฉบัง
การท่าเรือแห่งประเทศไทย หรือหน่วยงานของรัฐ หรือประชาชน
ให้ถือว่าเป็นความผิดวินัยอย่างร้ายแรง

ข้อ ๘ 
ให้ผู้อำนวยการท่าเรือแหลมฉบัง เป็นผู้รักษาการให้เป็นไปตามระเบียบนี้

ประกาศ ณ วันที่ ๙ 
พฤศจิกายน พ.ศ. ๒๕๔๒
ถาวร 
จุณณานนท์
ผู้อำนวยการ

[เอกสารแนบท้าย]

๑.
ขั้นตอนการคืนเงินหรือหนังสือสัญญาค้ำประกันเพื่อใช้บริการเงินเชื่อ
๒.
ขั้นตอนการคืนเงินมัดจำค่าภาระให้เจ้าของหรือตัวแทนเจ้าของเรือหรือเจ้าของสินค้า
๓.
ขั้นตอนการคืนเงินหรือหนังสือสัญญาค้ำประกัน สัญญาซื้อขายหรือจัดจ้าง
๔.
ขั้นตอนการขอจดทะเบียนสำหรับผู้ประกอบกิจการส่งเสบียงและของใช้ให้แก่เรือเดินทะเลต่างประเทศ

(ดูข้อมูลจากภาพกฎหมาย)

ปิยะธิดา/ปรับปรุง
๘ พฤศจิกายน
๒๕๖๐

[๑] ราชกิจจานุเบกษา
เล่ม ๑๑๗/ตอนพิเศษ ๔๔ ง/หน้า ๖๒/๑๐ พฤษภาคม ๒๕๔๓